MT Il-Ġurnal Uffiċjali tal-Unjoni Ewropea C 9/37

Opinjoni tal-Kumitat tar-Reġjuni dwar “Ewropa li tuża r-riżorsi b’effiċjenza — inizjattiva ewlenija taħt l-Istrateġija Ewropa 2020”

2012/C 9/08

IL-KUMITAT TAR-REĠJUNI

— jitlob li diġà fl-2012 ikun aktar iffokat il-kalendarju tal-Pjan Direzzjonali għal Ewropa li tuża r-riżorsi b’effiċjenza; iħeġġeġ ukoll biex l-istituzzjonijiet lokali u reġjonali kompetenti jiġu kkonsultati, sabiex jiġi żgurat li l-indikaturi jkunu realistiċi u jistgħu jintlaħqu kemm f’termini ta’ kapaċità kif ukoll ta’ affordabilità;

— jistieden lill-Kummissjoni tqis l-adozzjoni ta’ “pakkett” ta’ erba’ indikaturi dwar l-użu tar-riżorsi: l-impronta fuq id-dinja (land footprint), l-użu tal-materja prima (bijodiversità, riżorsi bijoloġiċi u minerali), l-impronta fuq l-ilma u l-impronta tal-gassijiet b’effett ta’ serra (water and greenhouse-gas footprint); jinsisti mal-Kummissjoni li tinkludi l-indikaturi bħala parti integrali mis-sistema ta’ rapporti nazzjonali għall-Ewropa 2020, u l-Inizjattiva Ewlenija relatata tagħha, sabiex jiddirieġu t-tħejjijiet tal-programmi nazzjonali ta’ riforma u tal-baġit;

— jiddeplora l-fatt li l-pjan direzzjonali ma jsemmix il-possibbiltà li l-Patt tas-Sindki jiġi assoċjat mal-isforzi li qed isiru fil-qasam tal-użu effiċjenti tar-riżorsi u jipproponi li flimkien mal-Kummissjoni Ewropea jistudja l-mezzi konkreti biex il-Patt tas-Sindki jestendi għal oqsma ta’ applikazzjoni fundamentali tal-inizjattiva ewlenija “Ewropa li tuża’ r-riżorsi b’effiċjenza”, bħall-bijodiversità, l-użu tal-art, il-ġestjoni tal-iskart, l-ilma, jew it-tniġġis tal-arja;

— jipproponi mezzi konkreti li jimmiraw b’mod partikolari lejn l-estenzjoni għal sistemi tat-trasport u tal-enerġija b’użu baxx tal-karbonju u effiċjenti fl-użu tar-riżorsi, il-promozzjoni tal-akkwist pubbliku ekoloġiku, biex b’hekk tintlaħaq soċjetà li ma taħlix permezz ta’ ottimizzazzjoni tal-prevenzjoni tal-iskart u billi l-iskart jitqies bħala riżors fi ħdan ekonomija ċirkolari; il-promozzjoni tas-sostituzzjoni u tal-effiċjenza fl-użu tar-riżorsi fil-katina ta’ valur tal-materji prima; l-użu effiċjenti, il-ħarsien u r-restawr ta’ servizzi tal-ekosistema, u t-tnaqqis tal-estensjoni tas-superfiċje b’ħamrija impermeabbli fejn dan huwa neċessarju.

Relatur Is-Sur Michel LEBRUN (BE/PPE), Membru tal-Parlament tal-Komunità Franċiża Dokument ta’ referenza Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Ewropa li tuża r-riżorsi b’effiċjenza – Inizjattiva ewlenija taħt l-Istrateġija Ewropa 2020 COM(2011) 21 finali Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Pjan Direzzjonali għal Ewropa b’Użu Effiċjenti tar-Riżorsi COM(2011) 571 finali

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

1. huwa tal-fehma li politika fil-qasam tal-ambjent, tal-klima u tal-enerġija ffokata fuq il-ġejjieni trid tissejjes fuq il-prinċipju tal-ġestjoni tajba. B’dan, il-Kumitat ifisser li l-bniedem għandu r-responsabbiltà li jġestixxi u juża r-riżorsi naturali b’mod u f’ammont li jiżguraw is-sostenibbiltà tagħhom u li jżommu d-diversità tagħhom. L-għan globali ta’ politika ta’ dan it-tip huwa li l-iżvilupp jissodisfa l-ħtiġijiet tal-ġenerazzjonijiet preżenti mingħajr ma tiġi kompromessa l-kapaċità tal-ġenerazzjonijiet futuri li jissodisfaw il-ħtiġijiet tagħhom;

2. huwa mħasseb dwar il-fatt li llum l-Unjoni Ewropea tinsab fi triq perikoluża u mhux vijabbli fir-rigward tal-iżvilupp, il-produzzjoni u l-konsum. Dan tikkonfermah il-Kummissjoni fl-inizjattiva ewlenija: “Mhux possibbli li nibqgħu sejrin kif aħna fir-rigward tal-użu tar-riżorsi”;

3. f’dan il-kuntest, jilqa’ t-tnedija tal-inizjattiva ewlenija “Ewropa li tuża r-riżorsi b’effiċjenza”, li l-għan tagħha hu li l-użu effiċjenti tar-riżorsi jsir il-prinċipju gwida tal-politiki tal-Unjoni Ewropea fl-oqsma tal-enerġija u tal-ekonomija b’livell baxx ta’ emissjonijiet ta’ karbonju, tat-trasport, tal-materja prima u tal-prodotti bażiċi, tal-konsum u tal-produzzjoni sostenibbli tal-prodotti u s-servizzi, tal-ġestjoni tal-iskart, tal-użu tal-art u tal-ekosistemi, tal-agrikoltura u tas-sajd; din l-inizjattiva għandha l-funzjoni importanti li tappoġġja l-ħolqien ta’ sinerġiji bejn id-diversi oqsma kif ukoll li tibbilanċja l-interessi u l-għanijiet, filwaqt li fl-istess ħin tistabbilixxi approċċ komuni, koerenti u sostenibbli għall-użu tar-riżorsi;

4. bi pjaċir jilqa’ l-effett pożittiv tal-inizjattiva ewlenija fuq il-politika Ewropea dwar l-ambjent. Madankollu, il-politika Ewropea dwar l-ambjent b’mod ġenerali u l-politika attwali dwar l-użu effiċjenti tar-riżorsi (bħall-istrateġija tematika għall-użu sostenibbli tar-riżorsi naturali) b’mod partikolari jiffokaw fuq it-tnaqqis tal-effetti ambjentali negattivi tal-iżvilupp ekonomiku u l-estrazzjoni tar-riżorsi naturali. Din l-inizjattiva ewlenija tinkludi l-impatt negattiv tal-użu ineffiċjenti tar-riżorsi naturali fuq l-iżvilupp ekonomiku, u b’hekk qed isservi bħala xprun neċessarju għall-integrazzjoni msaħħa tal-politika ambjentali fil-politika tal-prodotti u l-politika ekonomika tal-UE;

5. jifraħ bil-fatt li l-inizjattiva ewlenija tinkludi fil-preokkupazzjonijiet tal-Unjoni Ewropea r-riżorsi naturali kollha, jiġifieri r-riżorsi tradizzjonali tal-enerġija iżda wkoll il-materja prima bijotika u abijotika bħall-karburanti, il-bijomassa, il-minerali, il-metalli u l-injam, ir-raba’ u l-istokkijiet tal-ħut, il-ħamrija, l-ilma, l-arja, kif ukoll is-servizzi tal-ekosistemi jew dawk marbutin mal-ħarsien tal-bijodiversità;

6. jifraħ ukoll bil-fatt li l-Kummissjoni Ewropea tistieden lill-Kumitat tar-Reġjuni jesprimi ruħu dwar ir-rwol li għandhom jaqdu l-awtoritajiet lokali u reġjonali fl-implimentazzjoni ta’ din l-inizjattiva sa mill-bidu nett tal-proċess tat-teħid ta’ deċiżjonijiet, b’mod partikolari meta għandhom kompetenzi speċifiċi relatati ma’ din l-inizjattiva, l-aktar b’rabta mal-istandards, pereżempju għall-bini jew għall-ġestjoni tal-iskart. B’hekk il-Kumitat tar-Reġjuni qed jingħata l-possibbiltà li jsemma leħnu sa mill-ewwel stadji tat-tfassil tal-politiki futuri;

7. jaqbel bis-sħiħ mal-analiżi tal-Kummissjoni li għandhom jiġu rispettati tliet kundizzjonijiet kruċjali sabiex wieħed ikun jista’ jibbenefika mill-vantaġġi ta’ ekonomija li tuża r-riżorsi b’effiċjenza u li jkollha livell baxx ta’ emissjonijiet ta’ karbonju. Dawn il-kundizzjonijiet huma: 1) ir-rieda politika li ssir bidla, 2) pjan fit-tul għall-politika u l-investiment u 3) bidla fuq perjodu twil fil-kuxjenza u fl-imġiba taċ-ċittadini kollha fir-rigward tar-riżorsi. Dawn il-prinċipji għandhom jiġu żviluppati u implimentati b’approċċ ta’ governanza f’diversi livelli. F’dan il-kuntest, il-Kumitat tar-Reġjuni jfakkar fir-rwol kruċjali li jaqdu l-awtoritajiet lokali u reġjonali fit-tfassil, l-implimentazzjoni u l-evalwazzjoni ta’ dawn il-politiki (1), liema rwol diġà ġie rikonoxxut b’mod ċar mill-Kummissjoni u mill-Parlament Ewropew;

L-Istrateġija Ewropa 2020 u l-inizjattiva ewlenija “Ewropa li tuża r-riżorsi b’effiċjenza”

8. japprezza li l-Unjoni Ewropea timpenja ruħha biex tistabbilixxi rabta mill-qrib bejn l-iżvilupp ekonomiku, il-benesseri tas-soċjetajiet u l-użu responsabbli tar-riżorsi naturali;

9. jemmen li t-transizzjoni lejn ekonomija li tuża r-riżorsi b’effiċjenza ser ittejjeb il-benesseri għall-ġenerazzjonijiet futuri u dawk attwali. Wieħed mill-aspetti ta’ dan il-benesseri ser ikun il-ħolqien ta’ opportunitajiet kbar għall-ekonomija, il-kummerċ u l-innovazzjoni, u ser tikkontribwixxi għall-appoġġ tal-kompetittività tal-Unjoni Ewropea, b’mod partikolari billi tnaqqas l-ispejjeż tal-materjali u tal-konsum tal-enerġija u billi tistimola l-impjieg fis-settur tat-tekonoloġiji ekoloġiċi;

10. jenfasizza li sabiex jittejbu l-ambjent u l-kwalità tal-arja hemm bżonn ta’ politika ambizzjuża ta’ tnaqqis fis-sors, kif ukoll li tissaħħaħ il-politika tal-UE dwar l-emissjonijiet tal-gassijiet b’effett ta’ serra u t-tniġġis tal-arja;

11. jinnota li ħafna awtoritajiet lokali u reġjonali diġà adottaw u implimentaw b’suċċess politiki u prattiki differenti maħsuba biex jippromovu l-użu effiċjenti tar-riżorsi. Dawn l-inizjattivi jistħoqqilhom li jkunu magħrufa u rikonoxxuti fil-livell Ewropew biex kulħadd ikun jista’ jibbenefika mill-għarfien espert miksub minn uħud f’dan il-qasam u biex jiġu promossi dawk l-inizjattivi l-aktar effiċjenti u bl-aħjar prestazzjoni;

12. jiġbed l-attenzjoni għall-fatt li t-test tal-inizjattiva tal-Kummissjoni ma jagħmilx referenza għad-diversi strumenti u strateġiji politiċi tal-Unjoni Ewropea li diġà bdew jindirizzaw il-kwistjoni tal-użu effiċjenti tar-riżorsi, bħall-istrateġija tematika għall-użu sostenibbli tar-riżorsi naturali, l-istrateġija tematika għall-prevenzjoni u r-riċiklaġġ tal-iskart, jew il-pjan ta’ azzjoni dwar il-konsum u l-produzzjoni sostenibbli u dwar politika industrijali sostenibbli. Dawn l-istrateġiji jistgħu jservu ta’ preċedent fl-adozzjoni u l-implimentazzjoni tal-istrateġiji li jmiss maħsuba biex jindirizzaw kwistjonijiet oħra relatati mal-ġestjoni tar-riżorsi naturali;

13. jisħaq fuq ir-responsabbiltà tal-Unjoni Ewropea u tal-Istati Membri li jippromovu kull inizjattiva li l-għan tagħha hu li ttejjeb l-użu effiċjenti tar-riżorsi f’livell dinji; f’dan is-sens, il-Kumitat tar-Reġjuni jappoġġja l-pakkett ta’ inizjattivi propost mill-Kummissjoni Ewropea fil-qafas tat-tħejjija tal-konferenza Rio+ 20, li ser issir f’Ġunju 2012, b’mod partikolari l-miżuri mmirati li jippromovu l-finanzjament u l-investiment privat u pubbliku, kif ukoll il-miżuri maħsuba li jwasslu għall-implimentazzjoni progressiva ta’ sistema ta’ governanza dinjija multilaterali aktar effikaċi. Il-Kumitat tar-Reġjuni jitlob li l-istruttura ta’ din is-sistema ta’ governanza tkun mogħnija b’mekkaniżmi ta’ parteċipazzjoni u ta’ kooperazzjoni f’livelli differenti li jippermettu l-konsultazzjoni u l-parteċipazzjoni attiva tar-reġjuni u l-bliet fl-oqsma li jikkonċernawhom;

14. jingħaqad mal-Kummissjoni Ewropea fit-talba għal implimentazzjoni mgħaġġla tad-dikjarazzjoni tal-OECD dwar it-tkabbir ekoloġiku li ġiet adottata f’Ġunju 2009;

15. jingħaqad mal-appoġġ li taw l-Unjoni Ewropea u l-Istati Membri tagħha lill-ħidma li wettaq il-Panel Internazzjonali għall-Ġestjoni tar-Riżorsi Sostenibbli mwaqqaf fil-qafas tal-Programm tan-Nazzjonijiet Uniti għall-Ambjent (UNEP) kif ukoll l-inizjattiva tiegħu għal ekonomija ekoloġika;

16. jiddispjaċih li l-qafas ta’ programmazzjoni għal għaxar snin li jikkonċerna l-modi tal-konsum u tal-produzzjoni sostenibbli għall-perjodu mill-2011 sal-2021, ma setax jiġi adottat matul id-19-il sessjoni tal-Kummissjoni tan-Nazzjonijiet dwar l-Iżvilupp Sostenibbli;

Il-governanza fil-qafas tal-Istrateġija Ewropa 2020

17. jenfasizza li l-politiki ambjentali u dawk soċjali jiddependu minn xulxin. L-ogħla livell tal-produzzjoni taż-żejt u tal-gass, li skont xi wħud laħaq il-perjodu ta’ staġnar, kif ukoll l-ogħla livell tal-produzzjoni ta’ materjali oħra bla dubju ser iwasslu għal żieda fil-prezzijiet tagħhom. L-ewwel li ser ibatu huma l-persuni bl-aktar dħul baxx u r-reġjuni bi dħul medju l-aktar baxx;

18. jisħaq li, minħabba n-natura trasversali u kumplessa tal-inizjattiva ewlenija, huwa essenzjali li l-governanza tagħha tkun effettiva u li l-progress tagħha jiġi ssorveljat b’mod effiċjenti fil-qafas tal-Istrateġija Ewropa 2020, tas-Semestru Ewropew u tal-eżerċizzju tal-Istħarriġ Annwali dwar it-Tkabbir permezz ta’ kontroll annwali tal-prestazzjoni tal-Istati Membri, sabiex l-Unjoni Ewropea tkun tista’ tuża r-riżorsi b’aktar effiċjenza;

19. jinsisti fuq il-ħtieġa li tiġi ċċarata d-dimensjoni baġitarja tal-inizjattivi ewlenin fil-qafas tal-Istrateġija Ewropa 2020 (2). Il-qafas finanzjarju multiannwali li jmiss għandu jirrifletti l-ambizzjonijiet tal-inizjattiva ewlenija dwar l-użu effiċjenti tar-riżorsi għaliex din l-inizjattiva, billi tiżgura li l-interventi tal-UE jkunu kkoordinati f’qafas strateġiku komuni, tintrabat ma’ għadd ta’ politiki ffinanzjati mill-baġit tal-Unjoni Ewropea;

20. jitlob lill-Kummissjoni tikkunsidra kemm l-Istati qed jimpenjaw ruħhom biex jippromovu l-użu effiċjenti tar-riżorsi matul l-evalwazzjoni tal-Programmi Nazzjonali ta’ Riforma (PNR) li ppreżentaw dawn tal-aħħar f’April tal-2011;

21. ifakkar li s-suċċess tal-Istrateġija Ewropa 2020 ser jiddependi fil-biċċa l-kbira mid-deċiżjonijiet li jittieħdu fil-livell lokali u reġjonali. Għal din ir-raġuni, il-Kumitat tar-Reġjuni diġà stqarr li hu favur li fil-PNR tissemma l-introduzzjoni ta’ patti territorjali għall-Ewropa 2020 fil-forma ta’ sħubijiet f’diversi livelli bejn l-amministrazzjonijiet Ewropej, nazzjonali, reġjonali u lokali (3);

22. għaldaqstant, iħeġġeġ l-iżvilupp lokali integrat bħala metodu ewlieni ta’ implimentazzjoni tal-miri ta’ din l-inizjattiva ewlenija;

23. jemmen li huwa essenzjali li l-Kumitat tar-Reġjuni jipparteċipa fl-implimentazzjoni tal-inizjattiva ewlenija “Ewropa li tuża r-riżorsi b’effiċjenza” kif ukoll fil-politika integrata dwar l-użu effiċjenti tar-riżorsi bis-saħħa tal-Pjattaforma għall-Monitoraġġ tal-Ewropa 2020;

Pjan direzzjonali għal Ewropa li tuża r-riżorsi b’effiċjenza

24. jitlob li l-kalendarju propost fil-qafas tal-pjan direzzjonali li jistabbilixxi d-data sa meta għandhom jiġu ddeterminati u adottati b’mod suċċessiv l-indikaturi u l-għanijiet sal-aħħar tas-sena 2013 ikun aktar iffokat; il-Kumitat tar-Reġjuni jitlob li l-adozzjoni ta’ dawn l-indikaturi tkun tista’ ssir tul is-sena 2012. Barra minn hekk, il-KtR iħeġġeġ biex l-istituzzjonijiet lokali u reġjonali kompetenti jiġu kkonsultati dwar dawn l-iskadenzi indikaturi, sabiex jiġi żgurat li jkunu realistiċi u jistgħu jintlaħqu kemm f’termini ta’ kapaċità kif ukoll ta’ affordabilità;

25. jilqa’ b’sodisfazzjon il-proposta tal-Kummissjoni Ewropea mniżżla fil-“Pjan direzzjonali għal Ewropa li tuża r-riżorsi b’effiċjenza” li jiġi adottat għadd limitat ta’ indikaturi sabiex tiġi żgurata l-viżibbiltà u l-effiċjenza tagħhom bħala bażi tat-tfassil tal-politiki. L-għażla ta’ dawn l-indikaturi għandha tissejjes fuq kemm huma importanti, rilevanti, affidabbli u sodi, u għandhom jiġu rikonoxxuti b’mod kemm jista’ jkun wiesa’;

26. jistieden lill-Kummissjoni tqis l-adozzjoni ta’ “pakkett” ta’ erba’ indikaturi dwar l-użu tar-riżorsi: l-impronta fuq id-dinja (land footprint), l-użu tal-materja prima (bijodiversità, riżorsi bijoloġiċi u minerali), l-impronta fuq l-ilma u l-impronta tal-gassijiet b’effett ta’ serra (water and greenhouse-gas footprint). Dawn l-indikaturi jistgħu jitkejlu b’mod relattivament faċli, filwaqt li jipprovdu indikazzjoni tajba dwar l-użu li nagħmlu mir-riżorsi u l-impatt tiegħu. Huma jikkomplementaw l-indikaturi li jkejlu l-impatt ambjentali u l-effiċjenza fl-użu tar-riżorsi;

27. jinsisti fuq il-ħtieġa li jiġi adottat indikatur globali, bħall-“impronta ekoloġika”, bħala strument siewi għall-kampanji ta’ sensibilizzazzjoni. Iżda wieħed għandu jifhem b’mod ċar peress li dan it-tip ta’ indikatur jiġbor flimkien bosta elementi u b’hekk l-użu tiegħu bħala kontribut fit-tfassil tal-politiki huwa limitat; id-data u l-metodoloġija għandhom jiġu armonizzati bejn il-pajjiżi, u l-Kummissjoni tista’ tgħin biex jinkiseb dan;

28. jesprimi s-sodisfazzjon tiegħu għall-proposta tal-Kummissjoni Ewropea favur l-adozzjoni ta’ għadd limitat ta’ għanijiet li jkunu ambizzjużi, ikkwantifikati, preċiżi u koerenti rigward l-użu effiċjenti tar-riżorsi. Dawn l-għanijiet għandhom ikunu, ngħidu aħna, it-titjib tar-riżultati miksuba mill-erba’ indikaturi msemmija fil-punt 26, pereżempju, it-twaqqif għalkollox tal-estensjoni tas-superfiċje b’ħamrija impermeabbli jew iż-żieda fir-rati tal-prevenzjoni u r-riċiklaġġ tal-iskart;

29. jappella lill-Kummissjoni Ewropea biex fl-evalwazzjoni tal-indikaturi u l-għanijiet teżamina kemm huwa possibbli li jitwettqu l-politiki li jistgħu jadottaw l-awtoritajiet lokali u reġjonali fuq il-bażi ta’ dawn l-indikaturi;

30. jinsisti mal-Kummissjoni li tinkludi l-indikaturi fl-Istħarriġ Annwali dwar it-Tkabbir, li ser iniedi s-semestru ekonomiku mill-2012, biex b’hekk isiru parti integrali mis-sistema ta’ rapporti nazzjonali għall-Ewropa 2020, u jiddirieġu d-diskussjonijiet lejn il-mod kif il-programmi ta’ riforma u t-tħejjijiet baġitarji nazzjonali għandhom ikunu konformi mal-Istrateġija Ewropa 2020;

31. jappella biex dawn l-indikaturi dwar l-użu tar-riżorsi jkunu parti integrali mill-valutazzjonijiet tal-impatt tal-proposti ta’ politika li jagħmlu l-Kummissjoni Ewropea u l-Istati Membri. Il-Kummissjoni Ewropea għandha tipprovdi gwida u għodod sabiex l-Istati Membri, l-awtoritajiet lokali u reġjonali, l-intrapriżi u l-korpi l-oħra jkunu jistgħu jużaw dawn l-indikaturi b’mod sempliċi u effettiv;

32. jinnota li l-firxa u d-diversità tal-isfidi li jridu jiġu indirizzati fil-qasam tal-preservazzjoni tar-riżorsi jirrikjedu l-mobilizzazzjoni tal-istrumenti kollha li huma disponibbli fil-livell Ewropew, nazzjonali, lokali u reġjonali. L-istrumenti Ewropej u nazzjonali jirrappreżentaw integrazzjoni msaħħa tal-aspetti ambjentali fil-politika ekonomika u l-politika tal-prodotti, u wieħed mill-istrumenti fil-livell lokali huwa l-Patt tas-Sindki, li wera l-effiċjenza tiegħu fil-qasam tal-enerġija;

33. jistieden lill-istituzzjonijiet internazzjonali, Ewropej, nazzjonali u sottonazzjonali biex f’dan il-lat jikkunsidraw l-esperjenza wiesgħa u r-riżultati li nġabru diġà mill-firmatarji tal-Patt tas-Sindki (madwar 3 000 muniċipalità, ’il fuq minn 100 reġjun, f’aktar minn 40 pajjiż);

34. jitlob lill-Kummissjoni Ewropea u l-istituzzjonijiet l-oħrajn tal-UE jaħdmu flimkien dwar mekkaniżmi konkreti li permezz tagħhom l-esperjenza tal-Patt tas-Sindki tkun tista’ tinqasam mal-imsieħba globali tagħna, pereżempju t-trawwim ta’ kooperazzjoni fil-livell lokali u reġjonali dwar l-effiċjenza fl-użu tar-riżorsi bejn il-bliet u r-reġjuni tal-UE u l-ġirien fin-Nofsinhar u l-Lvant, kif ukoll mal-pajjiżi li qed jiżviluppaw;

35. jiddeplora l-fatt li l-pjan direzzjonali ma jsemmix il-possibbiltà li l-Patt tas-Sindki jiġi assoċjat mal-isforzi li qed isiru fil-qasam tal-użu effiċjenti tar-riżorsi. F’dan il-kuntest, il-Kumitat tar-Reġjuni jitlob lill-Kummissjoni Ewropea taħdem biex testendi l-Patt tas-Sindki għal dan il-qasam;

36. jipproponi wkoll li flimkien mal-Kummissjoni Ewropea jistudja l-mezzi konkreti biex il-Patt tas-Sindki jestendi għal oqsma ta’ applikazzjoni fundamentali tal-inizjattiva ewlenija “Ewropa li tuża’ r-riżorsi b’effiċjenza”, bħall-bijodiversità, l-użu tal-art, il-ġestjoni tal-iskart, l-ilma, jew it-tniġġis tal-arja (CdR 164/2010 fin);

37. fid-dawl tat-tħejjija ta’ Pjan ta’ salvagwardja tal-ilmijiet Ewropej, jitlob b’mod partikolari li fl-2012 il-Kummissjoni Ewropea, bi sħubija mal-Kumitat, twessa’ l-Patt tas-Sindki biex jinkorpora l-għanijiet 20-20-20 għall-ġestjoni integrata tal-ilma, kif ġie indikat fl-opinjoni tal-Kumitat tar-Reġjuni CdR 5/2011 finali;

38. jappoġġja bis-sħiħ il-ħolqien ta’ “pjattaforma ta’ transizzjoni għal bosta atturi dwar l-effiċjenza fl-użu tar-riżorsi”, li għandha tinkludi wkoll lil “dawk li jfasslu l-politika minn diversi livelli amministrattivi inklużi dawk reġjonali u lokali” (4). Pjattaforma bħal din tista’ tintalab tieħu ħsieb ir-rabta bejn il-politiki kkonċernati u tgħin biex jiġu identifikati l-għanijiet u l-ostakli għat-transizzjoni;

39. jappoġġja l-pożizzjoni tal-Kummissjoni dwar it-tixrid fin-netwerk tal-aħjar prattiki u l-iskambju tagħhom bejn l-aġenziji li jmexxu programmi marbutin mal-użu effikaċi tar-riżorsi. Barra minn hekk il-Kumitat tar-Reġjuni jistieden lill-Unjoni Ewropea tappoġġja l-ħolqien ta’ aġenziji nazzjonali, reġjonali u lokali inkarigati mill-użu effiċjenti tar-riżorsi, fejn dawn ma jeżistux. Il-kompetenzi tal-aġenziji eżistenti jistgħu jiġu estiżi għall-kwistjonijiet kollha relatati mal-użu effiċjenti tar-riżorsi u għandhom jinkludu l-għoti ta’ informazzjoni u pariri lill-awtoritajiet pubbliċi, lill-intrapriżi kif ukoll liċ-ċittadini dwar il-miżuri u s-soluzzjonijiet li jeżistu u jistgħu jintużaw b’rabta mal-użu effiċjenti tar-riżorsi;

L-elementi maħsuba biex jimplimentaw l-inizjattiva ewlenija “Ewropa li tuża r-riżorsi b’effiċjenza”

40. jisħaq li Ewropa li tuża r-riżorsi b’effiċjenza ser teħtieġ mhux biss l-innovazzjoni teknoloġika, iżda wkoll l-innovazzjoni fis-sistema soċjoekonomika tagħha, b’mudelli ġodda ta’ mġiba fir-rigward tal-produzzjoni u l-konsum, bidla fil-modi tal-għajxien u mudelli ġodda ta’ governanza kif ukoll programm ta’ riċerka strateġika ffokat fuq l-innovazzjoni sistematika;

41. b’mod partikolari, jappella biex isir it-tibdil meħtieġ fl-infrastruttura sabiex ikunu jistgħu jinħolqu “intergrids” intelliġenti biex in-negozji ż-żgħar u ta’ daqs medju u l-kooperattivi jkunu jistgħu jiġġeneraw l-enerġija ekoloġika tagħhom stess u jaqsmuha man-negozji ż-żgħar u ta’ daqs medju u l-kooperattivi f’reġjuni oħra; jappella lill-Kummissjoni Ewropea biex torganizza konferenza speċjali mal-awtoritajiet lokali u reġjonali u l-partijiet interessati rilevanti sabiex tinbeda t-trasformazzjoni tal-produzzjoni tal-enerġija Ewropea;

42. jistqarr li sabiex jintlaħqu l-għanijiet tal-inizjattiva ewlenija jinħtieġu għadd ta’ miżuri, bħal pereżempju t-tibdil tal-politiki baġitarji u ekonomiċi tal-Istati Membri kif ukoll ir-riformi ekoloġiċi tat-taxxi li jqisu aktar l-użu effiċjenti tar-riżorsi; ser ikun hemm bżonn ukoll li l-kontabbiltà nazzjonali tkun diretta lejn il-kwistjoni tal-użu effiċjenti tar-riżorsi, u fl-istess ħin li tiġi appoġġjata l-internalizzazzjoni tal-ispejjeż esterni biex jiġu stabbiliti prezzijiet adegwati, min iniġġes jiġi mġiegħel iħallas filwaqt li jitħares il-konsumatur, u jitneħħew bil-mod il-mod is-sussidji li jkollhom konsegwenzi ħżiena fuq l-ambjent;

43. jemmen li t-tfassil ta’ sistema Ewropea tat-trasport b’livell baxx ta’ emissjonijiet ta’ karbonju u b’użu effiċjenti tar-riżorsi huwa element essenzjali għas-suċċess tal-inizjattiva ewlenija. F’dan il-kuntest jeħtieġ li titnaqqas il-kwantità ta’ enerġija u ta’ materja prima neċessarji għall-manifattura tal-vetturi u li tiġi appoġġjata l-industrija f’dan il-qasam, sabiex jitnaqqas b’mod sostanzjali l-konsum u jiġu implimentati sistemi ta’ trasport li b’mod ġenerali jkollhom impatt dejjem iżgħar fuq ir-riżorsi;

44. japprezza li fl-inizjattiva ewlenija ġiet inkluża l-promozzjoni ta’ politika Ewropea tal-ilma li tagħti prijorità lill-miżuri tal-iffrankar tal-ilma u liż-żieda tal-użu effiċjenti tal-ilma. Il-Kumitat tar-Reġjuni ser iressaq xi rakkomandazzjonijiet dwar dan is-suġġett fl-opinjoni ta’ prospettiva tiegħu dwar “Ir-rwol tal-awtoritajiet reġjonali u lokali fil-promozzjoni ta’ ġestjoni sostenibbli tal-ilma” (5);

Ekonomija b’livell baxx ta’ emissjonijiet ta’ karbonju u sistema tal-enerġija li tuża r-riżorsi b’effiċjenza

45. jiddispjaċih li l-politiki dwar l-użu effiċjenti tal-enerġija li qed jiġu implimentati bħalissa ma jippermettux li jintlaħqu l-għanijiet tal-pakkett ta’ miżuri leġislattivi Ewropej dwar l-enerġija u l-klima għall-2020. Jemmen li l-użu effiċjenti tal-enerġija għandu jsir għan obbligatorju u għandu jikkontribwixxi b’mod sinifikanti għall-għanijiet li jitnaqqsu l-emissjonijiet tal-gassijiet b’effett ta’ serra stabbiliti għall-2050;

46. jistieden lill-Kummissjoni tkompli tikkonċentra fuq is-setturi tal-bini, tas-servizzi u tat-trasport fl-inizjattivi leġislattivi u finanzjarji li ser isiru wara l-“Pjan Ewropew għall-Effiċjenza Enerġetika 2011” li adottat dan l-aħħar (6);

47. jerġa’ jisħaq li s-settur tal-bini għandu jirċievi l-inċentivi regolatorji u finanzjarji adatti biex tiżdied ir-rata tar-renovazzjoni bil-għan li l-enerġija tintuża b’mod effiċjenti;

48. jiġbed l-attenzjoni għall-ħtieġa li jiġu żgurati t-taħriġ u t-taħriġ avvanzat ta’ ħaddiema kompetenti u aċċessibbli b’rabta mal-użu effiċjenti tal-enerġija fis-setturi ekonomiċi milquta kollha, u b’hekk anke fis-settur tal-bini. Il-Kumitat tar-Reġjuni jissuġġerixxi li tiġi implimentata strateġija Ewropea dwar is-sensibilizzazzjoni u t-taħriġ ta’ dawn il-ħaddiema; b’rabta ma’ dan jenfasizza l-potenzjal tal-inizjattiva ewlenija u l-miżuri innovattivi meħtieġa għall-ħolqien ta’ impjiegi bi kwalifiki għoljin u fuq perjodu twil f’għadd ta’ setturi u oqsma professjonali differenti fl-UE;

49. jistieden lill-Kummissjoni Ewropea biex tipproponi miżuri konkreti fil-qasam tar-renovazzjoni tal-bini permezz tad-direttiva futura tagħha dwar l-iffrankar tal-enerġija, u biex għal wara l-2013 tipprevedi ammonti suffiċjenti fil-pjan baġitarju multiannwali bil-għan li l-bini fl-Ewropa jiġi rranġat u rinnovat b’mod li jkun juża l-enerġija b’mod effiċjenti. Dawn il-miżuri għandhom ikunu assoċjati ma’ strateġija ta’ finanzjament għall-bini b’konsum baxx ħafna tal-enerġija;

50. jappella lill-Kummissjoni Ewropea biex tipproponi sistema uniformi ta’ miżuri għall-użu effiċjenti tal-enerġija fl-Unjoni Ewropea li tinkludi metodoloġija li tkun tista’ tiġi applikata mill-awtoritajiet lokali u reġjonali;

51. jilqa’ l-għan tal-Kummissjoni Ewropea li twettaq it-transizzjoni lejn ekonomija b’livell baxx ta’ emissjonijiet ta’ gassijiet b’effett ta’ serra li tkun effiċjenti fil-mod kif tuża r-riżorsi (7);

52. jitlob li dawn l-għanijiet jiġu riflessi b’mod adatt fil-qafas finanzjarju multiannwali, anke billi jingħata finanzjament addizzjonali lil-livell lokali u lil dak reġjonali;

53. jagħraf l-importanza tas-sistema Ewropea għall-iskambju tal-kwoti tal-emissjonijiet bħala strument li hu maħsub biex jorjenta l-investimenti fis-setturi li jkopri – il-ġenerazzjoni tal-elettriku, l-industriji b’livell għoli ta’ konsum ta’ enerġija, u, mis-sena d-dieħla, l-avjazzjoni – billi jipprovdi kumpens finanzjarju għall-investimenti li jiffavorixxu impronta żgħira tal-karbonju, u jittama li din is-sistema tkun aktar effiċjenti wara l-2012;

54. madankollu, jappella biex is-sistema Ewropea għall-iskambju tal-kwoti tal-emissjonijiet taqdi rwol akbar fil-promozzjoni tat-teknoloġiji b’impronta żgħira tal-karbonju, għax dawn it-teknoloġiji jikkontribwixxu wkoll għat-titjib tar-riżultati miksuba mill-indikaturi tal-użu tar-riżorsi u ma jżidux ir-riskji ambjentali;

55. għalhekk, japprova l-proġetti tal-Kummissjoni Ewropea li l-għan tagħhom hu li jneħħu mis-suq parti mill-kwoti attwali sabiex jistimolaw it-transizzjoni tal-Unjoni Ewropea lejn ekonomija b’livell baxx ta’ emissjonijiet ta’ karbonju;

56. japprova l-fatt li l-pjan direzzjonali jinkludi xi prattiki għall-ġestjoni tal-art li jiffavorixxu aktar iż-żamma tal-karbonju fil-ħamrija; u jfakkar li ż-żieda fl-ammont ta’ materja organika fil-ħamrija toffri vantaġġi oħra għall-ambjent u l-biedja, kif ukoll għall-konservazzjoni tal-artijiet u tal-fertilità tagħhom;

57. madankollu, jiddispjaċih li l-potenzjal tas-settur agrikolu biex itaffi l-effetti tat-tibdil fil-klima jinsab maqsum bejn diversi kategoriji differenti fil-protokolli tan-Nazzjonijiet Uniti u ta’ Kjoto dwar il-komunikazzjoni tal-informazzjoni u dwar il-kontabbiltà, minkejja li dan is-settur huwa mitlub jaqdi rwol fundamentali fl-użu effiċjenti u sostenibbli tar-riżorsi;

58. jenfasizza l-importanza li jinsab bilanċ bejn l-użu tal-bijokarburanti f’ekonomija b’livell baxx ta’ emissjonijiet ta’ karbonju u l-ħarsien tal-bijodiversità, il-ġestjoni tal-ilma u l-preservazzjoni tal-ambjent inġenerali u s-sigurtà tal-provvista tal-ikel fid-dinja;

59. jenfasizza l-importanza li l-politiki tal-effiċjenza fl-użu tal-enerġija jiġu akkumpanjati minn miżuri soċjali li permezz tagħhom il-persuni u r-reġjuni l-aktar vulnerabbli jkollhom aċċess għal servizzi li jużaw l-enerġija b’mod effiċjenti;

Konsum u produzzjoni sostenibbli

60. jistieden lill-Kummissjoni Ewropea biex tiggarantixxi l-implimentazzjoni effettiva tal-pjan ta’ azzjoni tal-Unjoni Ewropea dwar il-konsum u l-produzzjoni sostenibbli u dwar politika industrijali sostenibbli, u biex tadotta approċċ usa’;

61. jappella biex il-Kummissjoni tappoġġja approċċ “top runner” rigward il-politika tal-prodotti, billi tinkludi aktar l-istrumenti dissważivi li jneħħu mis-suq il-prodotti bl-agħar prestazzjoni u l-istrumenti ta’ inċentiv li jagħtu kumpens għall-aħjar prodotti u jaċċelleraw id-dħul tagħhom fis-suq;

62. jinkoraġġixxi l-innovazzjoni ekoloġika biex jinħolqu prodotti jew servizzi ġodda li jkunu effiċjenti fl-użu tar-riżorsi, bħala għodda essenzjali għall-użu effiċjenti tar-riżorsi, kif ukoll biex tissaħħaħ il-kompetittività u jinħolqu aktar impjiegi. Il-pjan ta’ azzjoni futur dwar l-innovazzjoni ekoloġika għandu jiżviluppa sħubijiet ġodda fil-qasam tal-innovazzjoni li jinvolvu l-awtoritajiet lokali u reġjonali;

63. itenni l-impenn tiegħu li jippromovi l-użu tal-akkwisti pubbliċi ekoloġiċi (APE) fi ħdan l-awtoritajiet lokali u reġjonali;

64. jitlob li jiġu stabbiliti għanijiet obbligatorji rigward l-akkwisti pubbliċi ekoloġiċi għall-gvernijiet nazzjonali u l-istituzzjonijiet Ewropej kif ukoll li l-akkwisti pubbliċi ekoloġiċi jiġu inklużi bħala elementi adatti tad-direttiva futura dwar l-akkwisti pubbliċi biex tiżdied iċ-ċarezza legali u biex jiġi ġeneralizzat l-użu tagħhom;

65. jappella biex issir reviżjoni fil-fond tad-Direttiva dwar l-Ekodisinn u tal-miżuri implimentattivi tagħha sabiex jiġi promoss l-użu effiċjenti tar-riżorsi bis-saħħa tal-estensjoni tal-kamp ta’ applikazzjoni tagħha għal prodotti mhux tal-enerġija li jħallu impatt sinifikanti fuq l-ambjent (8); jemmen li għandu jiġi inkoraġġut l-iżvilupp ta’ metodi għall-analiżi taċ-ċiklu tal-ħajja tal-prodotti u tas-servizzi u li l-awtoritajiet reġjonali u lokali għandu jkollhom aċċess faċli għar-riżultati tagħhom sabiex jgħinuhom fid-deċiżjonijiet tagħhom;

66. jitlob li jittieħdu miżuri biex jingħelbu l-prattiki kkalkulati u bla skrupli li jnaqqsu l-ħajja tal-prodotti u s-servizzi. B’dan it-tip ta’ miżuri jiżdied it-tul tal-ħajja utli tal-prodotti, ikun aktar faċli li jissewwew u li jiġu riċiklati fl-aħħar taċ-ċiklu tal-ħajja tagħhom, u jiġu appoġġjati l-inizjattivi ekonomiċi u industrijali li jikkontribwixxu għal dan il-proċess;

67. jinkoraġġixxi li tintuża aktar l-Iskema għall-Immaniġġjar tal-Ambjent u Verifika (EMAS), speċjalment min-naħa tal-awtoritajiet lokali u reġjonali, bħala strument ffokat fuq is-suq u maħsub biex jindirizza l-ġestjoni tar-riżorsi mill-organizzazzjonijiet. Il-Kumitat tar-Reġjuni jemmen li l-parteċipazzjoni f’din is-sistema tista’ tiżdied jekk jitneħħew jew jitnaqqsu l-ispejjeż relatati magħha, u jekk l-Istati Membri jintalbu jistabbilixxu l-miri tagħhom stess fir-rigward tal-għadd ta’ korpi li jipparteċipaw b’mod uffiċjali fl-EMAS;

68. jitlob bil-qawwa lill-Kummissjoni Ewropea, lill-Istati Membri u lill-awtoritajiet lokali u reġjonali biex isaħħu l-miżuri maħsuba biex jagħmlu lill-konsumaturi u lill-intrapriżi konxji mill-impatti ambjentali u soċjali tal-konsum tagħhom, bħall-pjani tat-tikkettjar, l-inklużjoni tal-konsum sostenibbli fis-sistemi ta’ tagħlim u ta’ taħriġ, u t-tisħiħ tal-kontroll tal-argumenti kummerċjali ta’ natura ekoloġika;

Biex l-Unjoni Ewropea ssir “ekonomija ċirkulari”

69. jappella biex jiġi adottat l-għan ta’ soċjetà mingħajr skart li tkun imsejsa fuq l-aħjar użu possibbli tal-prevenzjoni tal-iskart u fuq il-perċezzjoni tal-ipproċessar tal-iskart bħala riżorsa fil-kuntest ta’ ekonomija ċirkulari tal-materjali;

70. jiddispjaċih li l-aktar mod komuni biex jiġi eliminat l-iskart urban għadu li jindifen fil-miżbliet. Għaldaqstant, il-Kumitat tar-Reġjuni jitlob lill-Kummissjoni Ewropea biex tagħti attenzjoni partikolari lill-implimentazzjoni u l-applikazzjoni tal-leġislazzjoni eżistenti tal-Unjoni Ewropea rigward l-iskart, li hu element essenzjali għall-promozzjoni tal-użu effiċjenti tar-riżorsi;

71. jitlob bil-qawwa lill-istituzzjonijiet Ewropej, lill-Istati Membri kif ukoll lill-awtoritajiet lokali u reġjonali biex jieħdu miżuri effiċjenti kontra l-fatt li l-iskart jintbagħat f’faċilitajiet tal-ipproċessar li ma jikkonformawx mal-istandards, kemm fl-Unjoni Ewropea kif ukoll lil hinn minnha, biex itejbu l-kompetittività tal-industriji Ewropej tar-riċiklaġġ tul il-katina kollha tal-valur, biex jistimolaw l-innovazzjoni fl-oqsma tal-użu effiċjenti tar-riżorsi u tad-disinn ta’ prodotti li jistgħu jiġu riċiklati, biex joħolqu inċentivi ekonomiċi jew strumenti ġodda bbażati fuq is-suq bil-għan li tiġi riċiklata u promossa l-materja prima sekondarja, u biex itejbu kemm jista’ jkun it-tfassil u l-użu tal-kriterji tat-tmiem tal-istadju tal-iskart (end of waste status) u tal-kriterji tal-kwalità għall-materjali riċiklati, filwaqt li f’dan ir-rigward jikkunsidraw il-ħidma li qed tagħmel bħalissa l-Kummissjoni Ewropea fuq il-kriterji tat-tmiem tal-istadju tal-iskart. Il-KtR jitlob ukoll li tingħata attenzjoni partikolari lill-oġġetti li fihom materja prima li l-provvista tagħha qiegħda dejjem tonqos, speċjalment l-elementi rari tal-art;

72. jinkoraġġixxi lill-Istati Membri u lill-awtoritajiet lokali u reġjonali jadottaw programmi ambizzjużi għall-prevenzjoni tal-iskart, hekk kif jesiġi l-Artikolu 29 tad-Direttiva Qafas dwar l-Iskart, li jinkludu punti ta’ referenza kwantitattivi ċari għall-miżuri ta’ prevenzjoni tal-iskart (9);

73. jistieden lill-Kummissjoni Ewropea tippromovi b’mod partikolari l-prevenzjoni tal-bijoskart u t-tnaqqis tal-iskart tal-ikel u tkompli tappoġġja l-Ġimgħa Ewropea tal-Prevenzjoni tal-Iskart, li kienet ta’ suċċess f’bosta reġjuni u bliet;

74. jenfasizza r-rwol kruċjali tal-awtoritajiet lokali u reġjonali fl-iżvilupp tas-swieq tar-riċiklaġġ u tal-użu mill-ġdid. F’dan ir-rigward, il-Kumitat tar-Reġjuni jtenni l-istedina tiegħu li d-Direttiva dwar skart ta’ tagħmir elettriku u elettroniku (WEEE) tinkludi għanijiet speċifiċi u preċiżi dwar l-użu mill-ġdid tal-iskart elettroniku, filwaqt li tiżgura li l-prinċipju tar-responsabbiltà tal-produttur jiġi żviluppat bis-sħiħ fil-leġislazzjoni;

75. jiġbed l-attenzjoni għall-fatt li l-awtoritajiet lokali u reġjonali għandhom possibbiltà kbira biex jippromovu r-riċiklaġġ b’mod li jmur lil hinn mill-għanijiet attwali tal-Unjoni Ewropea. Ħafna mill-bliet u reġjuni avvanzati diġà qabżu, u bil-kbir, l-għanijiet minimi Ewropej relatati mar-riċiklaġġ u s-soluzzjonijiet biex l-iskart ma jibqax jindifen fil-miżbliet, u bħalissa qed jimmiraw li ma jintbagħat l-ebda skart fil-miżbliet jew għall-inċinerazzjoni u li jkollhom livelli għoljin ta’ riċiklaġġ tal-iskart domestiku. F’dan il-kuntest, il-Kumitat tar-Reġjuni jista’ biss iħeġġeġ lill-Unjoni Ewropea u lill-Istati Membri jissoktaw bl-inkoraġġiment tal-introduzzjoni ta’ strumenti maħsuba biex jippromovu r-riċiklaġġ li jkunu użati minn bliet u reġjuni bi prestazzjoni tajba, b’mod partikolari fl-inqas reġjuni avvanzati f’dan il-qasam;

76. jistieden lill-Kummissjoni Ewropea taċċellera l-evalwazzjoni, imposta mid-Direttiva Qafas dwar l-Iskart, tal-vantaġġi tal-introduzzjoni ta’ għanijiet Ewropej vinkolanti dwar il-prevenzjoni tal-iskart, kif ukoll tal-fatt li jissaħħaħ l-għan vinkolanti attwali dwar ir-riċiklaġġ tal-iskart urban solidu. Din it-tieni miżura jista’ jkollha l-effett li jinħolqu 500 000 impjieg ġdid fl-Ewropa (10);

Użu effiċjenti tal-materja prima (minerali, foresti u bijomassa)

77. jilqa’ l-inklużjoni tal-użu effiċjenti tar-riżorsi fil-Komunikazzjoni tal-Kummissjoni Ewropea ppubblikata fil-qafas tal-inizjattiva ewlenija “Ewropa li tuża r-riżorsi b’effiċjenza” u intitolata “Naffrontaw l-isfidi fis-swieq tal-prodotti bażiċi u dawk marbuta mal-materja prima” (11);

78. jistieden lill-Kummissjoni Ewropea u lill-Istati Membri jippromovu aktar is-sostituzzjoni u l-użu effiċjenti tar-riżorsi matul il-katina tal-valur tal-materja prima. Dan ikopri t-tiftix, l-estrazzjoni, l-ipproċessar, ir-riċiklaġġ, l-ekodisinn, l-ekoloġija industrijali u l-produzzjoni b’użu effiċjenti tar-riżorsi;

79. jinkoraġġixxi lill-Istati Membri u lir-reġjuni biex, bil-għajnuna tal-appoġġ kontinwu tal-Kummissjoni Ewropea, jiddefinixxu l-politiki sostenibbli tagħhom li jużaw ir-riżorsi minerali b’mod effiċjenti, jiżviluppaw politika tal-ġestjoni tat-territorju fir-rigward tal-minerali, u jistabbilixxu proċedura ċara għall-awtorizzazzjoni tal-estrazzjoni mill-minjieri;

80. jilqa’ l-linji gwida tal-Kummissjoni dwar l-estrazzjoni mhux tal-enerġija mill-minjieri u r-rekwiżiti tan-Natura 2000 (12) u jappella biex fil-futur jiġi adottat approċċ integrat għal dawn il-kwistjonijiet;

81. jieħu nota tal-fatt li l-Kunsill stieden lill-Kummissjoni Ewropea tipproponi miżuri biex jiġu indirizzati l-problemi tal-provvista tal-materja prima għall-industriji li tkun ġejja mill-forestrija u mis-settur tal-enerġiji rinnovabbli;

82. jitlob li tiġi adottata sistema ta’ ċertifikazzjoni obbligatorja fl-Unjoni Ewropea kollha kif ukoll inċentivi biex tintuża l-bijomassa għall-enerġija u l-injam li jkun ġej minn foresti mmaniġġjati b’mod sostenibbli. Il-Kumitat tar-Reġjuni jiġbed l-attenzjoni għar-rwol ta’ ġestjoni li jistgħu jaqdu l-awtoritajiet lokali u reġjonali f’dan ir-rigward;

83. itenni t-talba tiegħu li l-Kummissjoni tippreżenta proposti għal kriterji vinkolanti minimi ta’ sostenibbiltà għall-użu ta’ sorsi solidi u gassużi ta’ bijomassa fl-oqsma tal-elettriku, it-tisħin u t-tkessiħ (13);

Bijodiversità, servizzi tal-ekosistemi u użu tal-ħamrija

84. jisħaq li l-użu, il-ħarsien u r-riġenerazzjoni effiċjenti tas-servizzi tal-ekosistemi, hekk kif iddefinixxewhom l-Istati Membri fil-qafas tal-għan il-ġdid tal-bijodiversità għall-2020, u ppreżentati fid-dokument bit-titolu “Strateġija tal-UE għall-bijodiversità sal-2020” (14), huma essenzjali sabiex ir-riżorsi jintużaw b’mod effiċjenti;

85. jifraħ bl-appoġġ li l-“Istrateġija tal-Unjoni Ewropea għall-bijodiversità sal-2020” tagħti biex isir progress fil-ħidma għall-għoti ta’ valur lill-bijodiversità, inkluż il-valur ekonomiku tal-bijodiversità u tas-servizzi tal-ekosistemi, biex l-awtoritajiet tal-ġestjoni tal-Fondi Strutturali jiġu inkoraġġuti jinvestu fil-kapital naturali bħala wirt għall-ġenerazzjonijiet futuri u sors ta’ żvilupp ekonomiku, biex jiġi promoss l-appoġġ li l-PAK tagħti lill-bijodiversità, biex tiġi stabbilita sottomira rigward ir-riġenerazzjoni tal-ekosistemi, u biex jiġi promoss il-ħolqien ta’ “infrastruttura ekoloġika”;

86. jiddispjaċih li, għall-kuntrarju ta’ dak li rrakkomanda hu qabel, ir-rwol ewlieni li ser jaqdu l-awtoritajiet lokali u reġjonali fis-suċċess ta’ din l-istrateġija mhux rikonoxxut biżżejjed;

87. jistieden lill-Unjoni Ewropea u lill-Istati Membri jniedu proġetti pilota lokali u reġjonali għall-konservazzjoni tal-bijodiversità, speċjalment proġetti pilota dwar l-ekonomija tal-ekosistemi u l-bijodiversità (TEEB) li jappoġġjaw lill-awtoritajiet lokali u reġjonali fl-adozzjoni u l-implimentazzjoni tal-istrumenti definiti fir-rapport internazzjonali bit-titolu “TEEB Report for Local and Regional Policy Makers” (Rapport dwar it-TEEB għal dawk li jfasslu l-politiki fil-livell lokali u reġjonali) (15);

88. jinnota li t-tnaqqis fil-ħabitats naturali u seminaturali, jiġifieri, fost oħrajn, tal-bwar, tal-artijiet mistgħadra, tax-xagħri u tal-mgħaddriet, li huma elementi kruċjali fil-ġlieda kontra t-tibdil fil-klima, għadu kawża kbira ta’ tħassib. Il-Kumitat tar-Reġjuni jinkoraġġixxi lill-Unjoni Ewropea, lill-Istati Membri u lill-awtoritajiet lokali u reġjonali biex jibdew ifasslu programmi rilevanti għall-preservazzjoni u r-riġenerazzjoni ta’ dawn l-ekosistemi;

89. huwa mħasseb dwar l-użu dejjem jikber tal-art għall-urbanizzazzjoni u għan-netwerks tat-trasport. Dan jagħmel il-ħamrija aktar impermeabbli, u b’hekk jiġi ffiltrat inqas ilma, jiżdiedu l-għargħar u r-riskji ta’ erożjoni, jiġu fframmentati l-ħabitats u l-popolazzjonijiet tal-annimali, jiħraxu l-effetti ta’ gżira ta’ sħana fil-bliet u, b’konsegwenza ta’ dan, tikber il-vulnerabbiltà tal-bliet għall-mewġiet ta’ sħana u għat-tibdil fil-klima;

90. jinkoraġġixxi lill-Istati Membri biex jaħdmu flimkien mal-awtoritajiet lokali u reġjonali fl-implimentazzjoni ta’ sistemi integrati tal-ippjanar tal-użu tal-art u tal-ġestjoni tat-territorju kapaċi li jikkontribwixxu biex jitwettqu insedjamenti sostenibbli tal-popolazzjonijiet fil-bliet, biex jinħolqu sensiela ta’ inċentivi li jiffavorixxu l-użu mill-ġdid tal-artijiet abbandunati minflok l-użu taż-żoni ħodor u taż-żoni rurali, biex tiġi stabbilita bażi tad-data dwar iż-żoni abbandunati, u fl-aħħar nett, biex kull fejn ikun hemm bżonn titnaqqas il-ħamrija impermeabbli;

91. jerġa’ jisħaq li strateġija tematika komuni għall-protezzjoni tal-ħamrija, inkluż l-għan li tiġi adottata direttiva qafas dwar il-ħamrija, għandha tibqa’ parti mill-politika ambjentali futura tal-Unjoni Ewropea;

Politika Agrikola Komuni, Politika Komuni tas-Sajd u politika ta’ koeżjoni li jkunu effiċjenti fl-użu tar-riżorsi

92. huwa inkwetat dwar il-fatt li l-istimi tal-istokkijiet tal-ħut kummerċjali jaqbżu l-limiti bijoloġiċi ta’ sigurtà. Għalhekk, il-Kumitat tar-Reġjuni jtenni t-talba tiegħu li sal-2015 jiġi adottat l-għan tal-Ogħla Rendiment Sostenibbli bħala prinċipju gwida fundamentali tal-Politika Komuni tas-Sajd (PKS) (16) tal-ġejjieni;

93. jappoġġja l-approċċ li tirrakkomanda l-Kummissjoni Ewropea fil-Komunikazzjoni tagħha intitolata “Politika reġjonali li tikkontribwixxi għat-tkabbir sostenibbli fl-Ewropa 2020” (17);

94. jappella b’mod partikolari biex jiżdied il-kontribut tal-Fondi Strutturali għall-implimentazzjoni tal-inizjattiva ewlenija, u jistieden lill-awtoritajiet tal-ġestjoni tal-Fondi Strutturali biex jinvestu aktar f’ekonomija b’livell baxx ta’ emissjonijiet ta’ karbonju, fis-servizzi tal-ekosistemi u l-bijodiversità kif ukoll fl-innovazzjoni ekoloġika;

95. jappoġġja wkoll li jsiru l-aħjar investimenti possibbli fl-użu effiċjenti tar-riżorsi;

96. jemmen bil-qawwi li żvilupp intelliġenti, sostenibbli u inklużiv fl-UE u lil hinn jista’ jinkiseb billi l-awtoritajiet lokali u reġjonali jservu ta’ xprun għall-bidla u l-iżvilupp soċjoekonomiku.

Brussell, 11 ta’ Ottubru 2011. Il-President tal-Kumitat tar-Reġjuni Mercedes BRESSO

(1) CdR 25/2009 fin, CdR 73/2011 fin.

(2) CdR 73/2011 fin.

(3) CdR 73/2011 fin, CdR 25/2009 fin.

(4) Konklużjonijiet tal-Kunsill Ambjent ta’ Diċembru 2010.

(5) CdR 5/2011.

(6) COM(2011) 109 finali.

(7) COM(2011) 112 finali.

(8) L-Artikolu 21 tad-Direttiva 2009/125/KE.

(9) CdR 47/2006 fin.

(10) CEE Bankwatch 2011, BEE & FoEE 2011.

(11) COM(2011) 25 finali.

(12) EC guidance on undertaking non-energy extractive activities in accordance with Natura 2000 requirements (Linji gwida dwar l-estrazzjoni mhux tal-enerġija mill-minjieri b’konformità mar-rekwiżiti tan-Natura 2000), http://ec.europa.eu/environment/nature/natura2000/management/docs/neei_n2000_guidance.pdf (mhux disponibbli bil-Malti).

(13) CdR 312/2010 fin.

(14) COM(2011) 244 finali.

(15) http://www.teebweb.org.

(16) CdR 218/2009 fin.

(17) COM(2011) 17 finali.